འཛམ་གླིང་གི་ཆབ་སྲིད་འགྱུར་འགྲོས་སྤྱི་དང་།ལྷག་པར་དུ་བོད་དང་རྒྱ་ནག་ནང་གི་གནས་སྟངས་བཅས་ལ་དགོངས་བཞེས་ཀྱིས་བོད་དོན་དཀའ་རྙོག་སེལ་ཐབས་ཀྱི་སྲིད་བྱུས་ལངས་ཕྱོགས་གཏན་འཁེལ་གནང་དགོས་པ་གཟིགས་ཤིང་།གཉིས་སྨན་དབུ་མའི་ལམ་གྱི་སྲིད་བྱུས་འདི་ཐོག་མར་ཕྱི་ལོ་༡༩༧༤ལོ་ཙམ་ནས་སྐབས་དེའི་བཀའ་ཤག་དང་གྲོས་ཚོགས་ཀྱི་ཚོགས་གཙོ་བགྲེས་གཞོན་བཅས་ལ་ནང་མོལ་གོ་བསྡུར་གནང་ཡོད།དེའི་རྗེས་རྒྱ་ཆེའི་མང་ཚོགས་ཁྲོད་མང་གཙོའི་ལམ་ལུགས་དང་མཐུན་པའི་ཐོག་ནས་གོ་བསྡུར་བགྲོ་གླེང་རིམ་པ་གནང་བའི་མཐར།གཞུང་གིས་གཏན་ལ་ཕབ་པའི་སྲིད་བྱུས་ཤིག་ཆགས་པ་མ་ཟད།རྒྱལ་སྤྱིའི་ནང་དྲིལ་བསྒྲགས་དང་རྒྱབ་སྐྱོར་ཤུགས་ཆེ་ཐོབ་ཐུབ་པ་བྱུང་ཡོད།